Ricardo Rodríguez je pokojni mehiški dirkač Formule 1. Debitiral je v sezoni 1961, ko je nastopil le na Veliki nagradi Italije, kjer je po presenetljivem drugem štartnem položaju odstopil. V naslednji sezoni 1962 je nastopil na štirih dirkah in ob dveh odstopih je dosegel četrto mesto na Veliki nagradi Belgije in šesto mesto na Veliki nagradi Nemčije. Veljal je za enega najobetavnejših dirkačev svoje generacije, toda na domači neprvenstveni dirki za Veliko nagrado Mehike se je v starosti dvajsetih let smrtno ponesrečil.